รัฐบาลไทย-ข่าวทำเนียบรัฐบาล-กระทรวงเกษตรฯ ขันน็อตระบบส่งเสริมและพัฒนาเกษตรกร จัดตารางในรอบสัปดาห์ลงพื้นที่แก้ปัญหาให้เกษตรกร พร้อมวางระบบประเมินทุก 3 เดือน
วันจันทร์ที่ 3 เมษายน 2560
กระทรวงเกษตรฯ ขันน็อตระบบส่งเสริมและพัฒนาเกษตรกร จัดตารางในรอบสัปดาห์ลงพื้นที่แก้ปัญหาให้เกษตรกร พร้อมวางระบบประเมินทุก 3 เดือน
เกษตรฯ ขันน็อตระบบส่งเสริมและพัฒนาเกษตรกร จัดตารางในรอบสัปดาห์ลงพื้นที่แก้ปัญหาให้เกษตรกร พร้อมวางระบบประเมินทุก 3 เดือน เอื้อเจ้าหน้าที่เกษตรทั่วประเทศเช้าถึงเกษตรกรปรับคุณภาพการผลิตสนองนโยบายรัฐ
พลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ เปิดเผยภายหลังการเป็นประธานเปิดตัวระบบส่งเสริมการเกษตร“ระบบ T & V System (Training and Visit System) พร้อมทั้งได้มอบนโยบายการขับเคลื่อนการดําเนินงานส่งเสริมและพัฒนาการ ให้แก่เกษตรจังหวัดทั่วประเทศ และผู้แทนหน่วยงานที่เกี่ยวข้องของกระทรวงเกษตรฯ ว่า จากการลงพื้นที่ตรวจราชการเพื่อติดตามงานตามนโยบายสําคัญของกระทรวงในหลายๆ ครั้ง มีเสียงสะท้อนจากเกษตรกรถึงการทํางานของเจ้าหน้าที่กระทรวงเกษตรฯ ซึ่งแม้จะไม่มากนักแต่ก็ละเลยไม่ได้ เช่น ไม่รู้นโยบายรัฐบาล หรือนโยบายกระทรวง เกี่ยวกับมาตรการ โครงการต่างๆ ในการส่งเสริมและพัฒนาอาชีพเกษตรกร ขณะเดียวกัน เจ้าหน้าที่ยังรู้ข้อมูลข่าวสารน้อยกว่าเกษตรกร จึงเป็นที่มาของการขาดความเชื่อมั่น และศรัทธาในตัวเจ้าหน้าที่กระทรวงเกษตรฯ ซึ่งเห็นว่าเป็นเรื่องที่สําคัญมากและละเลยไม่ได้ เพราะเจ้าหน้าที่ของกระทรวงเกษตรฯ ถือเป็นกําลังหลักที่สําคัญในการเชื่อมโยงนโยบายไปสู่การปฏิบัติ เกษตรกรจะสามารถปรับปรุงการทําการเกษตรให้สามารถแข่งขันได้ การรวมกลุ่มผลิตในระบบแปลงใหญ่เพื่อสร้างอํานาจต่อรองในเชิงการค้า หรือการปรับเปลี่ยนทําเกษตรให้เหมาะสมกับพื้นที่ ล้วนเป็นเรื่องสําคัญที่เจ้าหน้าที่ของกระทรวงเกษตรฯ ต้องสื่อสารและสร้างการรับรู้ความเข้าใจที่ถูกต้องให้กับเกษตรกรให้ได้
ดังนั้น การวางระบบฝึกอบรมเยี่ยมเยียนที่กรมส่งเสริมการเกษตรได้นํามาปรับปรุง เพื่อมุ่งให้เกิดการขับเคลื่อนงานของเจ้าหน้าที่ทุกระดับ และเป็นไปในทิศทางเป้าหมายเดียวกัน โดยมีองค์ประกอบหลัก คือ ระบบปฏิบัติการ หรือ ระบบการทํางานในพื้นที่ และระบบสนับสนุนการปฏิบัติงาน จะมุ่งเน้นให้เกิดการเยี่ยมเยียนและถ่ายทอดความรู้การปรับปรุงและพัฒนาในครั้งนี้ จะทําให้งานส่งเสริมการเกษตรซึ่งถือเป็นหลักภารกิจที่จะพัฒนางานภาคเกษตรของประเทศได้ ซึ่งเจ้าหน้าที่เกษตรทุกคนต้องติดตามงาน รู้เท่าข่าวสาร ้อัพเดตความรู้เทคโนโลยีการเกษตรใหม่ๆ ที่มีการเปลี่ยนแปลงทุกวัน เพื่อถ่ายทอดความรู้นั้นๆ ไปยังเกษตรกรได้จริง ซึ่งเป็นหลักสําคัญของสมาร์ทออฟฟิซเซอร์ที่กระทรวงเกษตรฯ พยายามสร้างให้เกิดขึ้นในองค์กร
ด้านนายสมชาย ชาญณรงค์กุล อธิบดีกรมส่งเสริมการเกษตร กล่าวเพิ่มเติมว่าการวางระบบส่งเสริมการเกษตรที่เปิดตัวครั้งนี้ จะช่วยปรับปรุงและพัฒนาประสิทธิภาพการแก้ไขปัญหาให้กับเกษตรกรได้รวดเร็วและทันสถานการณ์และมีแบบแผนมาขึ้น โดยในรอบสัปดาห์ทุกวันจันทร์เจ้าหน้าที่ส่งเสริมการเกษตรจะต้องวางแผนเยี่ยมเยียนเกษตรกร เพื่อลงพื้นที่ในช่วงวันอังคาร – พฤหัสบดี ซึ่งในวันพฤหัสบดีจะลงพื้นที่โดยบูรณาการทุกหน่วยงานของกระทรวงเกษตรฯ ทั้งเรื่องน้ํา ดิน พืช ประมง ปศุสัตว์ เพื่อแก้ไขปัญหาให้แก่เกษตรกร รวมถึงเข้าปฏิบัติงานตามนโยบายกระทรวง และในวันศุกร์จะเป็นการทบทวนประเด็นปัญหาที่เกิดขึ้นจากรอบสัปดาห์ รวมถึงเจ้าหน้าที่ส่งเสริมการเกษตรจะได้ติดตามความก้าวหน้าทางวิชาการใหม่ๆ หรือนําประเด็นปัญหาจากเกษตรกรมาหารือหน่วยงานเกี่ยวข้องในการแก้ปัญหาให้แก่เกษตรกรได้อย่างรวดเร็วมากขึ้น
“การกําหนดรอบการปฏิบัติลงเยี่ยมเยียนเกษตรกร จะช่วยให้เจ้าหน้าที่มีความชัดเจนในการปฏิบัติงานในแต่ละวันมากขึ้น เจ้าหน้าที่ส่งเสริมจะไม่นั่งปฏิบัติงานในสํานักงานแล้วให้เกษตรกรเข้ามาพบ แต่จะต้องลงพื้นที่พบปะเกษตรกรในพื้นที่จริง ซึ่งอีกปัจจัยที่ทําให้ระบบการส่งเสริมไม่มีประสิทธิภาพเท่าที่ควร เนื่องจากที่ผ่านมาหลายๆ สิบปี เราไม่ได้ทํางานด้านการส่งเสริมการเกษตรและพัฒนาเกษตรกรได้อย่างเต็มที่นัก เช่น ต้องรับขึ้นทะเบียนจ่ายเงินช่วยเหลือเกษตรกรในหลายๆ โครงการ ดังนั้น ระบบส่งเสริมการเกษตร“ T & V System (Training and Visit System) ที่มีความชัดเจนมากขึ้นนี้ จะทําให้ตัวตนความเป็นนักส่งเสริมการเกษตรกลับคืนมา และการพัฒนาการเกษตรเกิดขึ้นได้จริง โดยจะมีการติดตาม ประเมินผลและรายงานมายังกรมส่งเสริมการเกษตรทุกๆ 3 เดือน” นายสมชาย กล่าว
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai